Diari Oficial de la Generalitat Valenciana


Sumari del DOGV 3874, del 09-11-2000 (2000/8970)

ACORD de 31 d'octubre de 2000, del Govern Valencià, pel qual es declara d'interés comunitari la instal·lació d'una indústria d'elaboració de marbres i granits al terme municipal de Novelda.
---------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3874

Data del DOGV
:   09-11-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/8970


Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 31 d'octubre de 2000, del Govern Valencià, pel qual es declara d'interés comunitari la instal·lació d'una indústria d'elaboració de marbres i granits al terme municipal de Novelda. [2000/M8970]
  
El Govern Valencià, en la reunió del dia 31 d'octubre de 2000, adoptà l'acord següent:
  
Antecedents de fet
  
1. Amb data 28 d'abril de 1999, el senyor Enrique Ramón Pina Navarro, en representació de la mercantil Levantina de Piedras, SA, presentà en el Servei Territorial d'Alacant de la Direcció General d'Urbanisme i Ordenació del Territori, la instància i la documentació complementària on sol·licita la declaració d'interés comunitari, pel procediment extraordinari de l'article 20 de la Llei 4/1992, de 5 de juny, de la Generalitat Valenciana, del Sòl No Urbanitzable, per a la instal·lació d'una indústria d'elaboració de marbres i granits, en el punt quilomètric 27,50 de la carretera N-330, en sòl no urbanitzable del terme municipal de Novelda, sobre la parcel·la 35 i la 34, en part, del polígon cadastral número 9, inscrita en el Registre de la Propietat de Novelda, finques números 11.498 i 31.190, en part.
  
Amb data 2 i 18 de juny i 13 de juliol de 1999 es presentà una nova documentació per part dels interessats, en compliment dels requeriments formulats en aquest sentit des del Servei d'Urbanisme i Ordenació Territorial d'Alacant.
  
Amb data 3 de març de 2000 la representació legal de la mercantil promotora presenta una nova documentació, per la qual sol·licita modificar els paràmetres de la inicial sol·licitud, que amplia la superfície construïda.
  
Igualment amb data 29 de març de 2000 aporta nova documentació, entre la qual es troba la sol·licitud de cessió de la titularitat de la declaració d'interés comunitari en tràmit a favor de la mercantil Esteve y Máñez Stone, SL, representada pel senyor Francisco Máñez Bellot, i que adjunta l'escriptura de compravenda de la parcel·la registral número 11.498 a favor de la citada mercantil.
  
2. De l'anàlisi de la documentació aportada i dels informes emesos pels serveis tècnics de la Conselleria d'obres Públiques i Urbanisme, es desprén que la instal·lació pretesa es localitza en sòl no urbanitzable comú rústic, i els seus paràmetres són els següents, d'acord amb l'última documentació rectificada formulada pels interessats:
  
- Instal·lació: indústria d'elaboració de marbres i granits.
  
- Superfície de parcel·la: 150.000 m2.
  
- Superfície ocupada per l'activitat: 100.000 m2, aproximadament.
  
- Superfície ocupada per la construcció: 34.151 m2.
  
- Ocupació màxima: 22,77%.
  
- Superfície total construïda: 36.634 m2.
  
- Alçària mitjana: 10 m.
  
- Edificabilitat: 0,244 m2/m2.
  
- Núm. de plantes: PB (naus), PB+1 (serveis) i PS+PSS+PB+3 (oficines).
  
- Superfície ocupada per les instal·lacions annexes: 40.000 m2, aproximadament.
  
- Separació límits: > 10 m.
  
- Separació de l'autovia (N-330): > 100 m.
  
- Aparcaments: 1 plaça cada 200 m2 construïts.
  
3. La documentació aportada està integrada per memòria informativa i justificativa de l'ordenació, plans d'informació urbanística i d'ordenació, estudi economicofinancer, pla d'etapes i estudi d'impacte ambiental. En aquesta queden definides les característiques de l'ordenació proposada, i es preveuen totes les obres de connexió amb les xarxes generals d'infraestructures i serveis públics necessaris per al funcionament de l'activitat.
  
4. Consta, així mateix, compromís d'assumpció pel promotor del règim de deures, cessions i obligacions propis del sòl urbanitzable, si bé el compliment d'aquests es materialitzarà en els termes que es deriven de la proposta.
  
Igualment consta compromís de cessió a favor de l'Ajuntament de Novelda dels terrenys de la parcel·la on s'emplaça l'actuació que són confrontants amb la carretera N-330 (autovia Madrid-Alacant), per a l'execució d'un vial paral·lel a aquesta previst pel dit ajuntament en un pla especial en elaboració.
  
5. Mitjançant la Resolució del conseller d'Obres Públiques, Urbanisme i Transports de data 13 de setembre de 1999, fou admesa a tràmit la sol·licitud formulada i la seua submissió a informació pública per termini de vint dies, simultàniament amb la convocatòria per a la presentació d'iniciatives alternatives a la desencadenant del procediment. A aquest respecte, es publicaren sengles anuncis en el Diari Oficial de la Generalitat Valenciana número 3.598, de data 6 d'octubre de 1999, i en el diari La Verdad de data 24 de setembre de 1999, anuncis que, així mateix, servien per a sotmetre a informació pública la necessària declaració d'impacte ambiental. Igualment foren remesos avisos al domicili dels qui apareixen com a titulars cadastrals de drets afectats per l'actuació, ja que consta l'existència de dos propietaris, no promotors de l'actuació, compresos en l'àmbit de l'actuació.
  
Durant el citat termini no consta la presentació d'al·legacions ni d'alternatives en competència.
  
6. L'Ajuntament de Novelda, mitjançant acord adoptat per la Comissió de Govern en la sessió de data 5 d'agost de 1999, ha emés un informe favorable de la instal·lació pretesa, i s'assenyala com a antecedent el conveni subscrit amb la promotora el 5 de maig de 1999 en què l'ajuntament es compromet a emetre un informe favorable de l'actuació als efectes de l'article 20 de la Llei 4/1992, de 5 de juny, del Sòl No Urbanitzable i a acceptar, com a compensació pels deures legals de cessió, la quantitat de 48.061.231 pessetes. No obstant això, respecte a aquest últim aspecte, en el curs de la tramitació de l'expedient es requerí la concreció i la motivació de la referida proposta de monetarització dels deures legals de cessió per referència a l'aprofitament lucratiu i el corresponent a sòls de cessió per a l'ús i domini públic.
  
A la vista de la nova documentació presentada que amplia els paràmetres edificatoris de la inicial sol·licitud, l'Ajuntament de Novelda, novament, mitjançant acord de la Comissió de Govern adoptat en sessió de data 20 d'abril de 2000, acordà emetre un informe favorable d'aquesta modificació, que inclou una nova proposta de compensació dels deures legals de cessió, quantificats en 92.454.380 pessetes, i s'estableix com a condicionant que el promotor es comprometa igualment a la plantació d'una bardissa de xops al llarg de tot el perímetre de l'actuació, amb el fi de reduir en la mesura del possible el seu impacte visual.
  
Traslladat el contingut del referit informe municipal la promotora, la representació legal d'aquesta, mitjançant escrit de data 31 de maig de 2000, manifesta la seua conformitat amb la nova proposta de cessions i al condicionant abans citat.
  
7. Durant la tramitació de l'expedient han sigut emesos els informes sectorials següents:
  
1r. Respecte de l'accés a la instal·lació, obra en l'expedient autorització atorgada el 17 de març de 2000 per la Unitat de Carreteres del Ministeri de Foment per al condicionament del camí de servei de Las Salinetas, de conformitat amb el projecte presentat en el dit òrgan administratiu i datat a febrer de 2000. El citat projecte preveu l'execució d'obres de condicionament en un tram de 1.350 metres. Amb aquesta autorització s'han de considerar esmenats els inconvenients imposats en els informes previs desfavorables emesos en dates 2 de juliol de 1999 i 16 de juny de 1999, pel Ministeri de Foment i per l'Oficina del Pla de Carreteres de la Conselleria d'Obres Públiques, Urbanisme i Transports. Respecte a aquest últim s'ha de destacar que, mitjançant la documentació aportada pels interessats en data 13 de juliol de 1999, quedà esmenada la deficiència relativa al grafiat de la línia d'edificació de l'autovia, i la corresponent franja de 50 metres queda lliure de construccions i usos, i es remet a la competència del Ministeri de Foment, com titular de la via, l'autorització de les obres de condicionament del camí de servei per a possibilitar els accessos a les instal·lacions.
  
Els representants d'ambdós òrgans administratius en la Comissió Informativa d'Urbanisme han ratificat que amb l'autorització atorgada per al condicionament del camí de servei i la nova documentació que grafia la línia d'edificació i la deixa lliure de construccions i usos, han quedat complits els condicionants imposats en el seu dia.
  
2n. Pel que es refereix a l'impacte ambiental de l'actuació integral, la directora general de Planificació i Gestió del Medi ha emés el 19 de gener de 2000 la declaració d'impacte ambiental favorable, sempre que es complisquen les condicions que en aquesta s'assenyalen, així com les mesures correctores de l'estudi d'impacte ambiental que no entren en contradicció amb aquests. Sol·licitat l'informe de la citada Direcció General sobre les modificacions produïdes en els paràmetres inicials de la sol·licitud, amb data 10 d'abril de 2000 es rep resposta en què se significa que aquestes variacions no afecten el contingut de la declaració emesa.
  
3r. Amb data 21 de desembre de 1999, el Servei Territorial d'Indústria i Energia d'Alacant de la Conselleria d'Indústria i Comerç emet l'informe favorable a l'actuació.
  
4t. Sol·licitat amb data 25 de maig de 1999 l'informe a la Confederació Hidrogràfica del Xúquer no s'ha rebut resposta fins avui. Igualment, la promotora ha presentat la còpia de la sol·licitud presentada al dit organisme amb data 8 de juny de 1999 per a l'aprovació de l'estudi de drenatge de la parcel·la que, segons consta en la declaració d'impacte ambiental emesa, ha sigut ja objecte d'autorització per l'organisme de Conca. Aquests informes i les autoritzacions han sigut requerits ja que la implantació de l'activitat implica el desviament i canalització d'un barranc.
  
8. La Comissió Informativa de la Comissió Territorial d'Urbanisme d'Alacant, en sessió del dia 6 de juny de 2000, acordà emetre un informe favorable de l'aprovació de la present declaració d'interés comunitari.
  
Igualment va emetre un informe favorable de la minoració de la reserva legal de sòl dotacional establida en l'article 14 del Reglament de Planejament de la Comunitat Valenciana, aprovat pel Decret 201/1998, de 15 de desembre, del Govern Valencià, que considera procedent permetre la minoració de la part corresponent a la xarxa viària, i manté el deure mínim de cessió del 10% de sòl corresponent a zona verda, que en el present cas són superats, i s'arriba al 20%, en els termes que són assumits en la proposta, que es planteja la seua substitució econòmica en els termes autoritzats per l'article 20 de la Llei 4/1992, de 5 de juny, del Sòl No Urbanitzable.
  
9. Mitjançant Resolució del conseller d'Obres Públiques, Urbanisme i Transports de data 26 de juliol de 2000, s'acordà minorar la reserva legal de sòl dotacional establida en l'article 14 de l'annex del Reglament de Planejament de la Comunitat Valenciana, que estableix que la present actuació integral queda subjecta únicament al deure de reserva i cessió del 20% de sòl amb destinació a equipaments i a zones verdes.
  
10. El conseller d'Obres Públiques, Urbanisme i Transports el 28 de juliol de 2000 va emetre un informe favorable d'aquesta declaració d'interés comunitari.
  
Consideracions tecnicojurídiques
  
1. La sol·licitud formulada s'ha de resoldre a l'empara d'allò que s'ha disposat en la Llei 4/1992, de 5 de juny, del Sòl No Urbanitzable, i s'haurà de substanciar pel procediment de declaració d'interés comunitari que es refereix l'article 8.2 d'aquesta llei en relació amb l'article 20.
  
En efecte, de conformitat amb l'últim dels preceptes legals, les edificacions i les instal·lacions destinades a activitats terciàries i industrials que, entre d'altres, necessiten l'ocupació d'una superfície major de 4 Ha, requerisquen més de 8.000 m2 construïts o que exigisquen la realització de més de 1.000 metres lineals de desenvolupament, només es podran realitzar com a actuacions integrals després del compliment previ de les condicions exigides pel paràgraf primer del citat article.
  
A la vista de les característiques concurrents en l'actuació pretesa no hi ha dubte que la via procedimental adequada per a la resolució de l'expedient resulta ser el procediment extraordinari previst en l'article citat, una vegada constatat que es compleixen les condicions fixades en el número 1 d'aquest precepte, ja que:
  
a) Les característiques de l'actuació necessiten disposar d'una superfície de grans dimensions, que són igualment importants les necessitats constructives de la indústria, i que no és possible la seua localització dins dels sòls urbans o urbanitzables existents al municipi.
  
b) L'actuació resol els serveis que demanda el seu establiment sense que es produïsca una sobrecàrrega de demanda de les infraestructures existents, i és de destacar, a l'efecte, els informes favorables emesos per les diferents administracions sectorials que han intervingut en el procediment.
  
c) La mercantil promotora de l'actuació assumeix el compliment de les obligacions, els deures i les cessions pròpies de l'adjudicatari d'un programa d'actuació, no inferiors a les legalment exigibles en sòl urbanitzable, si bé es materialitzaran en els termes que es deriven de la proposta que es troba en l'expedient.
  
2. La tramitació de l'expedient ha sigut formalment correcta, i han de complir les exigències processals establides en l'article 20.2 de la Llei 4/1992, de 5 de juny, del Sòl No Urbanitzable.
  
3. Els serveis que demanda l'actuació queden adequadament resolts a càrrec de la mercantil promotora, en els termes que resulten de l'expedient.
  
4. L'actuació sol·licitada és d'implantació adequada des del punt de vista de l'ordenació territorial, ja que s'efectua en sòl no urbanitzable comú no mereixedor de cap protecció.
  
Des del punt de vista econòmic i social, l'actuació aporta solucions, sens dubte, al desenvolupament de la zona.
  
5. En relació amb la quantificació de les cessions corresponents als promotors de l'actuació, que es xifren en el 10% de l'aprofitament lucratiu de l'actuació i el 20% del sòl afectat amb destinació a zones verdes i a equipaments públics, s'ha de destacar que en la present sol·licitud, atesa la seua data d'admissió a tràmit, resulta d'aplicació el Reglament de Planejament de la Comunitat Valenciana, aprovat pel Decret 201/1998, de 15 de desembre, del Govern Valencià, que en l'article 14, en definir els estàndards aplicables a sectors industrials els estableix en un 40,00% de la superfície total de l'actuació, el 10% dels quals haurà de ser necessàriament destinat a zones verdes.
  
Al mateix temps, s'estableix la possibilitat de minorar aquesta reserva mitjançant resolució motivada del conseller competent en Urbanisme, després de l'informe de la conselleria competent en matèria d'Indústria i del Consell Superior d'Urbanisme, sempre que es tracte de complexos industrials aïllats o estiga prevista algun tipus d'activitat productiva especial per a la qual no resulta adequat.
  
En aquest cas s'estima procedent resoldre la minoració de l'estàndard aplicable amb caràcter general a aquests sòls, ja que s'estima que concorren els requisits establits en el citat precepte:
  
1r. La Conselleria d'Indústria i Comerç ha emés informe favorable a la proposta continguda en l'expedient en els mateixos termes en què es planteja.
  
2n. Es tracta d'un complex industrial aïllat, constituït per una única activitat industrial. En conseqüència, resulta absolutament superflu l'establiment de qualsevol previsió de viari públic interior a l'actuació. Per tant, atés que l'actuació resol convenientment, d'acord amb l'autorització atorgada pel Ministeri de Foment, les seues connexions amb la xarxa pública viària de caràcter supramunicipal exterior a l'actuació, l'interior de la parcel·la queda configurat com una unitat d'íntegra titularitat privada, en l'interior de la qual existiran, únicament, les vies i els aparcaments privats que demande el funcionament de l'activitat industrial.
  
Per tant, es considera procedent permetre la minoració de la part corresponent a xarxa viària, i es manté el deure mínim de cessió del 10% de sòl amb destinació a zona verda, que en el present cas són superats, i s'aconsegueix el 20%, en els termes que són assumits en la proposta, on es planteja la seua substitució econòmica en els termes autoritzats per l'article 20 de la Llei 4/1992.
  
Al mateix temps, s'ha de destacar el compromís assumit pels promotors de l'actuació del sòl necessari per a la futura execució d'un vial paral·lel a l'autovia, tal com s'assenyala en l'antecedent quart del present acord.
  
En conseqüència amb allò que s'ha exposat, mitjançant Resolució de 26 de juliol de 2000, el conseller d'Obres Públiques, Urbanisme i Transports minorà la reserva legal de sòl dotacional d'aquesta actuació integral, de conformitat amb el citat article 14 del Reglament de Planejament de la Comunitat Valenciana.
  
6. El Govern Valencià és l'òrgan competent per a la resolució de l'expedient, amb la consegüent aprovació de l'ordenació i la definició del corresponent ús i aprofitament, en virtut d'allò que s'ha disposat en l'article 20 de la Llei 4/1992, de 5 de juny, del Sòl No Urbanitzable, a proposta del conseller d'Obres Públiques, Urbanisme i Transports.
  
De conformitat amb els preceptes legals citats i la resta de general i pertinent aplicació, a proposta del conseller d'Obres Públiques, Urbanisme i Transports, el Govern Valencià
  
ACORDA
  
Primer
  
Aprovar definitivament l'ordenació urbanística per a l'actuació integral consistent en la implantació d'una indústria d'elaboració de marbres i granits, en el punt quilomètric 27,50 de la carretera N-330, sobre la parcel·la 35 i part de la 34, del polígon cadastral número 9, en sòl no urbanitzable del terme municipal de Novelda, en els termes que es deriven de la documentació tècnica assumida per la mercantil Esteve y Máñez Stone, SL, que afecta una superfície de 150.000 m2, com a actuació integral d'interés comunitari que cal desenvolupar en els termes de l'article 20 de la Llei 4/1992, de 5 de juny, de la Generalitat Valenciana, del Sòl No Urbanitzable.
  
La dita ordenació i la declaració d'interés comunitari, així com l'adjudicació a què es fa referència en el següent apartat segon, se sotmetran a les condicions especials establides en aquest acord.
  
L'aprovació de l'actuació integral portarà implícita, als efectes expropiatoris, la declaració d'interés social i de la necessitat d'ocupació dels terrenys que, segons el projecte aprovat, siguen necessaris per a l'execució d'aquella i per al seu enllaç amb els corresponents sistemes generals. El promotor de la iniciativa finalment aprovada tindrà, quan no siga propietari de la superfície afectada per l'actuació, o de part d'ella, la condició de beneficiari de l'expropiació, i serà al seu càrrec l'abonament dels preus justos que s'han de satisfer, amb independència de les obligacions assumides en el procediment d'aprovació de la seua iniciativa.
  
Segon
  
Adjudicar la referida actuació integral d'interés comunitari a la mercantil citada a qui s'atorga la legitimació necessària a l'efecte de l'article 20 de la Llei 4/1992, de 5 de juny, de la Generalitat Valenciana, per a promoure l'actuació urbanística aprovada.
  
Tercer
  
Condicionar i vincular la dita adjudicació i la legitimació al fet que el promotor designat complisca i satisfaça, en la seua totalitat, totes les obligacions i les càrregues de naturalesa urbanística, així com els compromisos que ha assumit al llarg de la tramitació d'aquest procediment, que quedaran afectats, a favor de l'ajuntament, per a sufragar actuacions urbanístiques públiques. L'incompliment o no satisfacció de les dites obligacions determinarà la caducitat d'aquesta adjudicació i, si és procedent, de la mateixa declaració d'interés comunitari que té per objecte.
  
El promotor haurà de satisfer a l'Ajuntament de Novelda les compensacions econòmiques substitutives dels deures de cessió de terrenys per a equipaments i a zones verdes i les equivalents a l'aprofitament urbanístic no patrimonializable en els termes que es deriven de l'expedient. Tot això, sense perjuí del compromís assumit per la promotora de la futura cessió, a favor de l'Ajuntament de Novelda, dels terrenys de la parcel·la on s'emplaça l'actuació confrontant amb la CN-330 (autovia Alacant-Madrid), per a l'execució d'un vial paral·lel a aquesta previst per a l'ajuntament en un pla especial en elaboració.
  
Quart
  
El promotor haurà de garantir davant de l'Ajuntament de Novelda la correcta i puntual execució de la implantació en què consisteix aquesta actuació integral per import d'un 7% del cost total dels serveis i les obres d'urbanització previstos. La dita garantia financera i personal de promoció s'haurà de prestar mitjançant aval, fiança o depòsit de valors, abans de l'inici de les obres.
  
Cinqué
  
Qualsevol canvi que es produïsca en la titularitat de la promoció de l'actuació integral necessitarà de la prèvia autorització del Govern Valencià.
  
Sisé
  
L'acord d'adjudicació expressat en el precedent apartat segon, sense perjuí d'allò que s'ha disposat en l'apartat tercer, caducarà si en el termini d'un any, a comptar des de la seua publicació en el Diari Oficial de la Generalitat Valenciana, la interessada no ha sol·licitat, en condicions d'obtindre-la, la preceptiva llicència municipal d'obres. Així mateix, el termini màxim per a l'execució de l'actuació integral serà el que s'assenyale en la llicència municipal, amb un màxim de dos anys prorrogables per resolució del conseller d'Obres Públiques, Urbanisme i Transports. L'eventual declaració de caducitat de l'adjudicació l'emetrà, arribat el cas, el conseller d'Obres Públiques, Urbanisme i Transports, a qui el present acord confereix les facultats necessàries amb aquest fi, després de l'expedient previ instruït amb l'audiència de l'interessat i de l'Ajuntament de Novelda. La dita declaració, si es produïra, determinaria la suspensió temporal de la declaració d'interés comunitari d'aquesta actuació integral fins que el Govern Valencià resolga una nova adjudicació d'aquesta o la seua suspensió definitiva.
  
A més de la citada llicència municipal d'obres, l'adjudicatari haurà d'obtindre els permisos, les llicències i les autoritzacions que siguen necessaris per al lícit exercici de l'activitat.
  
Seté
  
El desenvolupament de l'actuació integral s'ajustarà al projecte presentat pel promotor adjudicatari, amb la documentació complementària aportada durant la tramitació de l'expedient, i es respecten les condicions fixades per les distintes administracions que han participat en el procediment i, en especial, en la Declaració d'Impacte Ambiental de 19 de gener de 2000. Igualment s'haurà de complir la condició imposada per l'Ajuntament de Novelda en el seu informe de 20 d'abril de 2000, relatiu a l'establiment d'una pantalla d'arbratge per a reduir l'impacte visual de la instal·lació. Aquestes condicions prevaldran i hauran de ser assumides tant en els projectes d'obres que desenvolupen aquesta sol·licitud com en el posterior manteniment i explotació de la dita indústria.
  
Contra aquest acord, que posa fi a la via administrativa, es podrà interposar recurs potestatiu de reposició davant del Govern Valencià en el termini d'un mes, comptador des de l'endemà de la notificació d'aquest, d'acord amb allò que s'ha establit en els articles 116.1 i 117.1 de la Llei de Règim Jurídic de les Administracions Públiques i del Procediment Administratiu Comú, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptadors des de l'endemà a la notificació d'aquest, de conformitat amb allò que s'ha disposat en els articles 10 i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això sense perjuí que es puga exercir qualsevol altre recurs que s'estime oportú.
  
València, 31 d'octubre de 2000
  
El conseller secretari del Govern Valencià,
  
JOSÉ JOAQUÍN RIPOLL SERRANO